CELEX: 32019R2200
Language: lt
Date: 2019-07-10 00:00:00
Title: Komisijos deleguotasis reglamentas (ES) 2019/2200 2019 m. liepos 10 d. kuriuo iš dalies keičiamas Deleguotasis reglamentas (ES) 2015/98 dėl Europos Parlamento ir Tarybos reglamento (ES) Nr. 1380/2013 15 straipsnio 2 dalyje nurodytų Sąjungos tarptautinių įsipareigojimų vykdymo pagal Tarptautinę konvenciją dėl Atlanto tunų apsaugos ir Konvenciją dėl būsimo daugiašalio bendradarbiavimo Šiaurės Vakarų Atlanto žvejyboje

23.12.2019   
               
               
                  LT
               
               
                  Europos Sąjungos oficialusis leidinys
               
               
                  L 332/1
               
            
         KOMISIJOS DELEGUOTASIS REGLAMENTAS (ES) 2019/2200
         2019 m. liepos 10 d.
         kuriuo iš dalies keičiamas Deleguotasis reglamentas (ES) 2015/98 dėl Europos Parlamento ir Tarybos reglamento (ES) Nr. 1380/2013 15 straipsnio 2 dalyje nurodytų Sąjungos tarptautinių įsipareigojimų vykdymo pagal Tarptautinę konvenciją dėl Atlanto tunų apsaugos ir Konvenciją dėl būsimo daugiašalio bendradarbiavimo Šiaurės Vakarų Atlanto žvejyboje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 15 straipsnio 2 dalį,
         kadangi:
         
                     (1)
                  
                  
                     siekiant apsaugoti paprastųjų tunų jauniklius, Tarptautinės Atlanto tunų apsaugos komisijos (ICCAT) rekomendacijos 18–02 34 dalyje nustatytas rytinėje Atlanto vandenyno dalyje ir Viduržemio jūroje sužvejotiems paprastiesiems tunams taikomas mažiausio dydžio reikalavimas. Į paprastųjų tunų laimikį ir priegaudą, įskaitant sužvejotus sportinių ar mėgėjų laivų, patekę mažesnio nei mažiausio nustatyto dydžio paprastieji tunai neturi būti laikomi atitinkamame laive, perkraunami, transportuojami, sandėliuojami, iškraunami, parduodami, demonstruojami ar siūlomi parduoti;
                  
               
                     (2)
                  
                  
                     be to, Rekomendacijos 18–02 37 dalyje nustatyta, kad paprastuosius tunus žvejojantys laivai taip pat privalo išmesti į jūrą atsitiktinai sužvejotus mažesnio nei mažiausio nustatyto dydžio paprastuosius tunus, kurių kiekis sudaro daugiau nei 5 % bendro tų laivų sužvejotų paprastųjų tunų laimikio;
                  
               
                     (3)
                  
                  
                     Rekomendacijos 18–02 40 dalyje nustatyta, kad kiekvienam sportiniam ar mėgėjų laivui turėtų būti leidžiama per dieną sužvejoti, laikyti laive, perkrauti arba iškrauti į krantą ne daugiau nei vieną paprastąjį tuną. Siekiant kuo labiau užtikrinti, kad sportiniais ar pramoginiais tikslais sužvejoti paprastieji tunai ir ypač jų jaunikliai būtų paleidžiami į jūrą, būtina nustatyti reikiamas priemones;
                  
               
                     (4)
                  
                  
                     Rekomendacijos 18–02 38 dalyje nustatyta, kad leidimo aktyviai žvejoti paprastuosius tunus neturintys laivai gali laive laikyti tokį paprastųjų tunų kiekį, kuris neviršija vienam laivui ir vienam žvejybos reisui nustatyto didžiausio leidžiamo sužvejoti šių žuvų priegaudos kiekio. Šis leidžiamas sužvejoti priegaudos kiekis neturi sudaryti daugiau nei 20 % bendro laimikio. Šį priegaudos kiekį valstybės narės turėtų nustatyti savo metiniuose žvejybos planuose;
                  
               
                     (5)
                  
                  
                     siekiant užtikrinti Rekomendacijos 18–02 ir ES teisės derėjimą, Reglamento (ES) Nr. 1380/2013 15 straipsnio 1 dalyje nustatytas įpareigojimas iškrauti laimikį neturėtų būti taikomas paprastųjų tunų žvejybą vykdantiems Sąjungos laivams;
                  
               
                     (6)
                  
                  
                     Komisijos deleguotasis reglamentas (ES) 2015/98 (2) turėtų būti iš dalies pakeistas į jį įtraukiant naujas, su ICCAT rekomendacijoje 18–02 nustatytomis žvejybos sąlygomis susijusias nuostatas;
                  
               
                     (7)
                  
                  
                     Rekomendacija 18–02 taikoma nuo 2019 m. birželio 21 d. Todėl šis reglamentas turėtų įsigalioti tą pačią dieną, kad ES laivams būtų suteikta galimybė žvejoti tomis pačiomis sąlygomis kaip ir kitos ICCAT susitariančiosios šalys,
                  
               PRIĖMĖ ŠĮ REGLAMENTĄ:
         
            1 straipsnis
            
               (1)   Deleguotojo reglamento (ES) 2015/98 4 straipsnis iš dalies keičiamas taip:
               
                           a)
                        
                        
                           6 dalis pakeičiama taip:
                           
                              „6.   Nukrypstant nuo Reglamento (ES) Nr. 1380/2013 15 straipsnio 1 dalies, paprastųjų tunų aktyviai nežvejojančiuose žvejybos laivuose laikomas paprastųjų tunų kiekis (pagal svorį arba žuvų vienetais) sudaro ne daugiau nei 20 % bendro sužvejotų žuvų kiekio. Leidžiamą sužvejoti paprastųjų tunų priegaudos dydį valstybės narės nustato Europos Parlamento ir Tarybos reglamento (ES) 2016/1627 (*1) 7 straipsnyje nurodytame metiniame žvejybos plane ir to procentinio dydžio niekada neviršija. Vienetais skaičiuojami tik tunai ir tunams giminingų rūšių žuvys, kurių išteklius valdo ICCAT.
                           
                           
                              (*1)  2016 m. rugsėjo 14 d. Europos Parlamento ir Tarybos reglamentas (ES) 2016/1627 dėl daugiamečio paprastųjų tunų išteklių rytinėje Atlanto vandenyno dalyje ir Viduržemio jūroje atkūrimo plano, kuriuo panaikinamas Tarybos reglamentas (EB) Nr. 302/2009 (OL L 252, 2016 9 16, p. 1).“;"
                        
                        
                     
                           b)
                        
                        
                           8 ir 9 dalys pakeičiamos taip:
                           
                              „8.   Nukrypstant nuo Reglamento (ES) Nr. 1380/2013 15 straipsnio 1 dalies, vykdant mėgėjų žvejybą draudžiama vienam laivui per dieną sužvejoti, laikyti laive, perkrauti arba iškrauti daugiau kaip vieną paprastąjį tuną. Valstybės narės imasi priemonių, būtinų užtikrinti, kad vykdant mėgėjų žvejybą sužvejoti gyvi paprastieji tunai būtų paleidžiami ir kad tam būtų sudarytos palankesnės sąlygos.
                           
                           
                              9.   Nukrypstant nuo Reglamento (ES) Nr. 1380/2013 15 straipsnio 1 dalies, vykdant sportinę žvejybą draudžiama vienam laivui per dieną sužvejoti, laikyti laive, perkrauti arba iškrauti daugiau kaip vieną paprastąjį tuną. Valstybės narės imasi priemonių, būtinų užtikrinti, kad vykdant sportinę žvejybą sužvejoti gyvi paprastieji tunai būtų paleidžiami ir kad tam būtų sudarytos palankesnės sąlygos.“
                           
                        
                     
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. birželio 21 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. liepos 10 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 354, 2013 12 28, p. 22.
         
            (2)  2014 m. lapkričio 18 d. Komisijos deleguotasis reglamentas (ES) 2015/98 dėl Europos Parlamento ir Tarybos reglamento (ES) Nr. 1380/2013 15 straipsnio 2 dalyje nurodytų Sąjungos tarptautinių įsipareigojimų vykdymo pagal Tarptautinę konvenciją dėl Atlanto tunų apsaugos ir Konvenciją dėl būsimo daugiašalio bendradarbiavimo Šiaurės Vakarų Atlanto žvejyboje (OL L 16, 2015 1 23, p. 23).